Arif Buzovnalı

Əliyev Arif Rauf oğlu () — Azərbaycan şairi, qəzəlxanı, tədqiqatçısı və şeirşünası. O, Azərbaycan Yazıçılar Birliyinin Xəzər (Bakı) bölməsinin sədri idi.

 Həyatı 
Arif Buzovnalı 1972-ci ildə 6 sentyabr tarixində Bakının Buzovna qəsəbəsində ziyalı ailəsində dünyaya gəlib. 1979–1989-cu illərdə Buzovna qəsəbəsindəki 26 saylı orta məktəbdə təhsil alıb. 1990-cı ildə hərbi xidmətə yollanıb, 1992-ci ildə Sovet ordusunda (sonradan MDB ordusu) xidmətini başa vurub. 1993-cü ildə Azərbaycan Pedaqoji İnstitutuna daxil olsa da, təhsilinə başlamadan könüllü olaraq Qarabağ cəbhəsinə gedib və atəşkəsə qədər (1994-cü il 1 may) Əzizbəyov adına Könüllülər Batalyonunda döyüşüb.

Arif Buzovnalı 22 noyabr 2025-ci ildə Buzovnada yaşadığı evdə vəfat etmişdir. Onun vida mərasimi Məşədi Qərib məscidində təşkil olunub və o, Buzovna qəbiristanlığında dəfn edilib.

 Fəaliyyəti 
Arif Buzovnalının ədəbi fəaliyyəti erkən yaşlarına təsadüf edir. 1987-ci ildə "Pioner" jurnalına göndərdiyi "Vahidə bənzətmə" şeiri jurnalın konsepsiyasına uyğun gəlmədiyinə görə dərc edilməsə də, 1991-ci ildə həmin şeir "Azərbaycan Gəncləri" qəzetində çap olunub.

Bakıda və Abşeronda fəaliyyət göstərən müxtəlif ədəbi məclislərin, o cümlədən "Füzuli" və "Məcməüş-şüəra" məclislərinin üzvü olub. Mütəmadi olaraq dövrü mətbuatda "Azərbaycan Gəncləri", "Kaspi", "İki sahil", "Yol", "Olaylar", "Ədəbiyyat qəzeti", "Tək səbir", "Nəbz", "Şəhriyar" və başqa qəzetlərdə, həmçinin "Hikmət", "Kəlam", "Ulduz", "Karvan", "Azərbaycan" jurnallarında bədii əsərləri və müxtəlif mövzulu məqalələri ilə çıxış edib.

2003-cü ildə Təbrizdə keçirilən "Şeri-tənz" Beynəlxalq şeir müsabiqəsinin qalibi olub.

2010-cu ildə Urmiyyədə keçirilən "Rəzəvi" Beynəlxalq Şeir Festivalının qalibi olub, 2011-ci ildən 2016-cı ilə qədər həmin festivalın türkdilli şeir üzrə münsifi olmuşdur.

2014–2021-ci illərdə Azərbaycan Dövlət Televiziyasında (Aztv) "Məclisi-Üns" verilişinin daimi iştirakçısı olmuşdur.

2018–2019-cu illərdə keçirilmiş 1-ci və 2-ci "Nəsimi — Şeir, incəsənət, mənəviyyat" festivalı çərçivəsində "Nəsimi məclisi" və "Bir qəzəlin şərhi" proyektlərinin müəllifi və aparıcısı olmuşdur.

2022-ci ildə Türkiyə Cumhuriyyətində keçirilmiş Beynəlxalq Türkologiya Kongresi professor Dk. Vüsalə Musalının "Çağdaş Azərbaycan ədəbiyyatında klassik gələnəyin davamı: Arif Buzovnalı sənəti" adlı tədqiqat işinə həsr edilmişdir.

Azərbaycan,Türkiyə, İran, Ukrayna, Rusiyada keçirilmiş bir çox elmi və ədəbi konfranslarda iştirak edib, müxtəlif diplom və mükafatlara layiq görülüb.
Şeirləri xarici dillərə tərcümə edilib və müxtəlif ölkələrin mətbuatında çap olunub.

Yeddi kitabı işıq üzü görüb və müxtəlif almanaxlarda əsərləri yer alıb.

Ömər Xəyyam, Sergey Yesenin və Leyla Əliyevadan tərcümələri var.

2022-ci ildə 50 illik yubileyi münasibətilə haqqında təbriklər, ithaflar və məqalələrdən ibarət "Arif" kitabı çap olunub. Kitabda şairin həmkarlarının, müxtəlif elm və incəsənət xadimlərinin Arif Buzovnalı şəxsiyyəti və yaradıcılığı barədə yazıları toplanıb."Arif" kitabının təqdimatı olub

 2011-ci ildən Azərbaycan Yazıçılar Birliyinin üzvüdür.
 2016-cı ildə təsis edilmiş Xəzər Yazıçılar Birliyinin sədridir.
 2017-ci ildən "Poeziya klubunun" sədridir.
 2022-ci ildən AYB "Füzuli" komissiyasının sədridir.

 Ailəsi 
Ailəli idi, iki övladı var.

 Əsərləri 
 Ömrün ötən anları, 1999.
 Mərifətdən həqiqətə, 2005.
 Səhərimə nə qalıb ki, 2007.
 Xəzərim, 2009.
 Sarı güllər, 2010
 Seçilmiş əsərlər, 2014
 Vadi, 2022
 Qəzəllər, 2023
 Məqalələr və şərhlər, 2025

 Tədqiqat 
 Xətai və Füzuli… Düşüncələr
 Nəsimi bir baxışda
 Qırx qəzəl – Qırx şərh
 Çün "əhsəni təqvim" idi

 İstinadlar 

Kateqoriya:Azərbaycan şairləri
Kateqoriya:Azərbaycanlı şairlər
Kateqoriya:Qəzəlxanlar
Kateqoriya:Hacılar
Kateqoriya:Birinci Qarabağ müharibəsi iştirakçıları